寄子由
作者：孔平仲
朝代：宋

paragraphs: 晨興悲風鳴，霜霰集我屋。
忽驚歲云晚，日月疾轉轂。
穴蟲知天時，閉戶各潜伏。
而我亦勞止，擾擾尚馳逐。
宵征戴星明，暮飯多見燭。
灰塵彫鬚眉，銅臭蝕肌肉。
念當投劾去，牽繫五斗粟。
豈無數畝田，亦有千箇竹。
平生羨爲農，水旱憂不足。
空效鳥雀饑，唧啾如聚哭。
內顧復遲回，行藏類羝觸。
長卿著犢鼻，揚子投天祿。
岷峨能生賢，獨不主爲福。
如君乃栖栖，似我宜碌碌。
連山積雪壯，霽色明群玉。
對此想清標，凜然疑在目。
安得兩翅長，高舉逐黄鵠。
飛去墮君前，綢繆論心曲。